Document ID: 32012R0744

РЕГЛАМЕНТ (ЕС) № 744/2012 НА КОМИСИЯТА
от 16 август 2012 година
за изменение на приложения I и II към Директива 2002/32/ЕО на Европейския парламент и на Съвета по отношение на максималните граници за арсен, флуор, олово, живак, ендосулфан, диоксини, Ambrosia spp., диклазурил и лазалоцид А натрий и по отношение на праговете за диоксини
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/32/ЕО на Европейския парламент и на Съвета от 7 май 2002 г. относно нежеланите вещества в храните за животни (1), и по-специално член 8, параграф 1 от нея,
като има предвид, че:
(1)
В Директива 2002/32/ЕО се предвижда, че използването на продукти, предназначени за хранене на животни, при които нивата на нежелани вещества са над максималните граници, определени в приложение I към посочената директива, е забранено. В приложение II към директивата се установяват прагове за започване на разследвания в случаи на повишени нива на такива вещества.
(2)
По-високи максимални граници (МГ) за арсен, флуор, олово и живак бяха установени по отношение на фуражната суровина калциев карбонат, а по-високи МГ за арсен и флуор - по отношение на фуражната суровина магнезиев оксид, но не и по отношение на фуражната суровина калциев и магнезиев карбонат, която представлява природна смес от калциев карбонат и магнезиев карбонат. С оглед на последователността е целесъобразно МГ за съдържание на арсен, флуор, олово и живак във фуражната суровина калциев и магнезиев карбонат да се приведат в съответствие със съществуващите МГ за съдържание в калциев карбонат.
(3)
В своето научно становище относно безопасността и ефикасността на димеден хлорид трихидроксид (триосновен меден хлорид) като фуражна добавка (2), Европейският орган за безопасност на храните (ЕОБХ) достигна до заключението, че ще бъде целесъобразно за арсен в тази добавка да се определи същата МГ, както МГ за арсен в меден сулфат пентахидрат и меден карбонат. Целесъобразно е МГ за арсен в димеден хлорид трихидроксид да се промени.
(4)
Някои комбинирани храни за домашни любимци съдържат в значителна степен като фуражни суровини риба, други водни животни и продукти, получени от тях и/или брашно от морски водорасли. В тези фуражни суровини нивото на общото количество арсен е високо. Арсенът обаче в тези фуражни суровини е предимно под формата на органичен арсен - форма, която е по-слабо токсична. Поради това е целесъобразно МГ за арсен, която се прилага по отношение на допълващи и пълноценни храни, предназначени за домашни любимци и съдържащи риба, други водни животни и продукти, получени от тях и/или брашно от морски водорасли, да се промени.
(5)
Двата зеолитни минерала натролит и клиноптилолит са активните съставни елементи на натролит-фонолит (E 566) и клиноптилолит от вулканичен произход (E 567). Поради това е целесъобразно прилаганата МГ за олово в натролит-фонолит (E 566) да е същата, както тази в клиноптилолит от вулканичен произход (E 567).
(6)
С цел постигане на по-устойчиво рибовъдство на пъстървови риби рибеното масло постепенно се заменя с растителни масла. Тази замяна обаче, която би повлияла по много благоприятен начин на устойчивото развитие по отношение на морската среда, в някои случаи не е възможна поради много ниската МГ за ендосулфан в пълноценните фуражи за риба. По искане на Комисията Европейският орган за безопасност на храните (ЕОБХ) предостави научно становище. В изявлението си относно оралната токсичност на ендосулфан в риба (3) ЕОБХ заяви, че не е било констатирано значително неблагоприятно въздействие при риба (атлантическа сьомга), изложена на до 0,1 mg/kg ендосулфан във фуража при хранене в мрежени клетки в открито море, а неблагоприятно въздействие при сьомга, изложена на нива, по-високи от настоящата МГ при хранене в резервоари, е едва минимално. Ограничено изследване показа наличие на данни, че излагането на нилска тилапия на ендосулфан при хранене в резервоари е оказало неблагоприятно въздействие. Поради това е целесъобразно да се предложи по-висока МГ за ендосулфан в пълноценните фуражи за пъстървови риби, за да се насърчи тенденцията за постигане на устойчиво рибовъдство, без обаче да се допуска неблагоприятно въздействие върху здравето на рибата и върху човешкото здраве.
(7)
Наскоро получени данни сочат, че нивата на диоксини в брашно от ракообразни водни животни, представляващо страничен продукт от производството на храни и използвано главно във фуражите за декоративни рибки при граница от 1 % до 3 % във фуражите, надвишава съществуващата понастоящем МГ. За да се даде възможност за използване на това брашно във фуражите и да се намали разхищението на храна, без да се застрашава здравето на животните и човешкото здраве, е целесъобразно МГ за диоксини в брашно от ракообразни водни животни слабо да се повиши.
(8)
В Директива 2002/32/ЕО е заложена цел да се предотвратява разпространението на жизнеспособни семена Ambrosia spp. в околната среда. Тъй като при смилане или стриване семената губят своята кълняемост, не е необходимо зърната и семената, съдържащи семена от Ambrosia spp. в количество, несъответстващо на определените граници, да се отстраняват преди смилане или стриване, при условие че са взети предпазни мерки за предотвратяване разпространението на семена от Ambrosia spp. в околната среда по време на транспортиране, съхранение или преработка.
(9)
По отношение на кокцидиостатиците диклазурил и лазалоцид А натрий следва да се направят промени, за да се вземат предвид неотдавна предоставените разрешителни за употреба на тези вещества, както това е предвидено с Регламент (ЕС) № 169/2011 на Комисията от 23 февруари 2011 г. относно разрешително за употреба на диклазурил като фуражна добавка при токачки (притежател на разрешителното Janssen Pharmaceutica N.V.) (4), Регламент за изпълнение (ЕС) № 888/2011 на Комисията от 5 септември 2011 г. относно разрешаването на диклазурил като фуражна добавка за пуйки за угояване (притежател на разрешителното Janssen Pharmaceutica N.V.) и за изменение на Регламент (ЕО) № 2430/1999 (5) и Регламент за изпълнение (ЕС) № 900/2011 на Комисията от 7 септември 2011 г. за разрешаване на лазалоцид А натрий като фуражна добавка за фазани, токачки, пъдпъдъци и яребици, различни от птици носачки (притежател на разрешителното Alpharma (Белгия) BVBA) (6).
(10)
Като се има предвид, че се предлага увеличение на МГ за диоксини в брашно от ракообразни водни животни, целесъобразно е да бъде съответно увеличен и предвиденият в приложение II към Директива 2002/32/ЕО праг, приложим по отношение на брашно от ракообразни водни животни.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Директива 2002/32/ЕО се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 16 август 2012 година.

Labels: 0
3
20
6